PRITARTA

Molėtų rajono savivaldybės tarybos

2016 m. spalio d.

sprendimu Nr.B1-

Giedraičių Antano Jaroševičiaus gimnazijos

Dubingių pagrindinio ugdymo skyriaus

IKIMOKYKLINIO UGDYMO PROGRAMA

Dubingiai

2016

TURINYS

I. BENDROSIOS NUOSTATOS 3

II. IKIMOKYKLINIO UGDYMO PRINCIPAI 4

III. IKIMOKYKLINIO-PRIEŠMOKYKLINIO UGDYMO PROGRAMOS TIKSLAS

IR UŽDAVINIAI 5

IV. UGDYMO TURINYS, METODAI IR PRIEMONĖS 5

V. UGDYMO PASIEKIMAI IR JŲ VERTINIMAS 17

VI. NAUDOTA LITERATŪRA IR INFORMACINIAI ŠALTINIAI 18

# BENDROSIOS NUOSTATOS

**Įstaigos pavadinimas**: Molėtų r. Giedraičių Antano Jaroševičiaus gimnazijos Dubingių pagrindinio ugdymo skyrius

**Adresas:** Ąžuolų g.10, Molėtų r., 8-383 47110, el.p. [giedraiciu.gimnazija@gmail.com](mailto:giedraiciu.gimnazija@gmail.com)

**Teisinė forma:** Molėtų rajono savivaldybės biudžetinė įstaiga, nesiekianti pelno, veikianti pagal nuostatus, turinti juridinio asmens teises, herbinį antspaudą, ir atsiskaitomąją sąskaitą Lietuvos Respublikoje registruotame DNB banke.

**Mokyklos grupė:** bendrojo ugdymo mokykla.

**Mokyklos tipas:** gimnazija.

**Įstaigos sociokultūrinė aplinka ir tradicijos, vaikų, jų tėvų (globėjų) ir vietos bendruomenės poreikiai.**

Programa orientuota į vaiko poreikių tenkinimą. Vaiko poreikis turėti geras socialines, edukacines vystymosi sąlygas yra vienas pagrindinių ir su vaiko amžiumi nesikeičiančių interesų. Atsižvelgdami į individualius, specialiuosius poreikius, siekiame tenkinti pagrindinius vaiko poreikius: saugumo, aktyvumo, žaidimo, bendravimo, bendradarbiavimo, pažinimo, saviraiškos.

* ***Poreikis jaustis saugiai.*** Vaikas gali jaustis saugus, pradžioje būdamas suaugusiųjų globoje, palaipsniui ir pats mokosi saugoti save.
* ***Poreikis judėti.*** Vaikas nuolat juda, bėgioja, sportuoja, laipioja judėjimui, aktyviai veiklai skirtose zonose, mankštos kambaryje, lauko aikštelėse.
* ***Poreikis žaisti.*** Kiekvienas vaikas turi galimybę žaisti su jam patinkančiais žaislais, pasirinkti žaidimo vietą, draugus. Žaisdamas jis išreiškia savo socialinę patirtį, bendrauja.
* ***Poreikis bendrauti.*** Vaikas nori būti gerbiamas, kitų pripažintas, kaip turintis savitų gabumų, vertingų savybių, išlikti savitu, skirtingu nuo kitų.
* ***Poreikis patenkinti savo smalsumą.*** Tenkindamas savo smalsumą, vaikas kaupia žinias, tikslina turimus daiktų vaizdinius, veikia aplinkoje su įvairiais daiktais, kartu plečia savo žodyną. Vaikas nori viską paliesti, pajausti todėl, kad jo saviti mokymosi metodai.
* ***Poreikis būti savarankiškam.*** Vaikas nori pats savarankiškai valgyti, rengtis, pasirinkti veiklą, priemones, žaislus.
* ***Poreikis produktyviai ir kūrybingai veiklai.*** Šiuolaikinėje žinių ir technologijų visuomenėje augantis vaikas domisi, nori žaisti kompiuterinius ir kt. žaidimus. Vaikas beveik visada nori ką nors veikti: piešti, lipdyti, konstruoti. Tam, kad vaikas nuolat galėtų įgyvendinti savo sumanymus, jam sudaromos palankios sąlygos tai atlikti, sukuriant lanksčią ir mobilią ugdymosi aplinką.

Vaikai, lankydami ikimokyklinio-priešmokyklinio ugdymo grupę mokykloje, turi galimybę bendrauti su savo bendraamžiais ir vyresniais vaikais, yra ugdomi jų specialieji gebėjimai, ankstyvame vaiko amžiuje atrasti talentai yra kryptingai vystomi. Grupėje vaikai praleidžia 4 valandas, todėl ikimokyklinis ugdymas mokykloje yra svarbus vaiko socializacijai.

Į Dubingių pagrindinės mokyklos mišrią ikimokyklinio-priešmokyklinio ugdymo grupę ateina 3-6 metų vaikai, gyvenantys Dubingių, Joniškio seniūnijoje. Seniūnijos gyventojams labai aktuali bedarbystės problema, nes seniūnijos teritorijoje nėra įmonių, kuriose siūlytų įsidarbinimo galimybes. Pavieniai gyventojai dirbti važiuoja į Molėtus arba Vilnių, vasarą uogauja, grybauja ir surinktas gėrybes parduoda, prižiūri seniūnijos teritorijoje esančias miestiečių sodybas.

Nuo 2012/2013 m .m. vaikų grupė (4-6 m.) dalyvavo programoje „Zipio draugai“. Lietuvoje ši programa įgyvendinama nuo 2000 m. Programa įtraukta į Nacionalinę smurto prieš vaikus prevencijos ir pagalbos vaikams 2008-2010 metų programą (LRV 2008 m. balandžio 24 d. Nr. 392 nutarimas; VŽ, 2008 Nr. 51-1892).

**Tėvų lūkesčiai, susiję su vaiko ugdymu.** Vaikai dienos dalį praleidžia ikimokyklinio-priešmokyklinio ugdymo grupėje, todėl tėvams labai svarbu, kad būtų sudarytos geros sąlygos jų vaikų ugdymuisi. Tėvai nori, kad jų vaikai išmoktų bendrauti su savo bendraamžiais ir vyresniais vaikais, su suaugusiais, išmoktų savarankiškumo, mokėtų saugiai elgtis socialinėje aplinkoje, domėtųsi knygutėmis, pasakomis bei menu.

Ši ugdymo programa yra orientuota į vaiko poreikių bei norų tenkinimą; poreikį žaisti, judėti, kurti, pažinti, bendrauti su bendraamžiais, poreikį kalbėti gimtąja kalba, pažinti savo miestelio apylinkes bei žmones.

**Pedagogų kvalifikacija**. Ikimokyklinio-priešmokyklinio ugdymo programą įgyvendins pradinių klasių mokytoja metodininkė, įgijusi ir ikimokyklinio-priešmokyklinio ugdymo specialybę. Esant reikalui, ugdytiniai bus nukreipti į Molėtųpedagoginę psichologinę tarnybą, kuri teikia kvalifikuotą specialiąją, pedagoginę pagalbą specialiųjų poreikių vaikams, konsultacinę pagalbą ugdytojams ir tėvams.

**Bendradarbiavimas su socialiniais partneriais.** Mokykla bendrauja ir bendradarbiauja su įstaigos ugdytinių šeimomis, Dubingių biblioteka, Dubingių seniūnija, Asvejos regioninio parko direkcija, Molėtų rajono savivaldybe, Dubingių parapijos klebonu, Dubingių žirgynu, VŠĮ Skudutiškio akademija.

**Požiūris į vaiką ir jo ugdymą.** Vaikystė – tai laikotarpis, kai yra formuojamos psichinės, fizinės ir dvasinės vaiko galios, todėl svarbu yra tinkamai jas vystyti. Kiekvienas vaikas yra unikali asmenybė, kuri geriausiai vystosi tada, kai ji turi pasirinkimo laisvę. Todėl mūsų tikslas yra suteikti vaikams galimybę rinktis veiklas pagal savo poreikius, interesus bei nuotaiką.

Priimame vaiką tokį, koks jis yra, sutelkiame dėmesį į tas vaiko galias, kurios nuspalvintos vaikų smalsumu, noru tobulėti, eksperimentuoti. Vienas pagrindinių siekių yra gerinti ugdymo kokybę.

Visapusiškai skatinama ankstyvoji vaikų draugystė, gebėjimas dirbti grupelėmis, kooperuotis, bendradarbiauti, veikti bendrai ir individualiai. Vaikas aktyvus ir nenurimstantis, kupinas naujos energijos bei tobulėjimo noro, mokosi būti suaugęs, savarankiškas, mokosi būti atsakingas už save ir už gamtą.

Skatinamas visapusiškas vaiko dalyvavimas įvairiose veiklose, yra palaikoma vaiko iniciatyva imtis tam tikros veiklos, leidžiama jam reikšti savo nuomonę ir būti išklausytam. Tėvai bei pedagogai turi saugoti ir skatinti vaiko norą tobulėti.

# II. IKIMOKYKLINIO UGDYMO PRINCIPAI

Vaikų ugdymas(is) Molėtų r. Giedraičių A.Jaroševičiaus gimnazijos Dubingių skyriaus ikimokyklinio-priešmokyklinio ugdymo grupėje grindžiamas šiais principais:

* **Humaniškumo principas** – sudaryti vaikui galimybes pažinti save bei išreikšti save, savo gebėjimus bei kūrybiškumą; ugdyti vaikus pagal individualizuotas programas bei atsižvelgiant į jų individualias savybes; kiekvienas vaikas gerbiamas kaip asmenybė, pripažįstama teisė būti skirtingam, atsižvelgiama į vaiko poreikius, interesus, tėvų lūkesčius;
* **Tautiškumo principas** – gaivinamos ir puoselėjamos tradicinės kultūros vertybės, tautos papročius integruoti į vaiko kasdieninį gyvenimą;
* **Demokratiškumo principas** – šeimos ir mokyklinės įstaigos sąveika grindžiama tėvų ir pedagogų iniciatyvų derinimu, partnerystės plėtojimu, tėvų ir visuomenės pedagoginiu švietimu; išlaikyti pusiausvyrą tarp vaiko pasirinktų ir auklėtojų siūlomų veiklų; pratinti vaikus būti atsakingais už savo veiklą;
* **Konfidencialumo principas** — suteikti galimybę šeimų nariams pasikalbėti rūpimais klausimais ir papasakoti apie savo vaikus, garantuojant informacijos saugumą;
* **Tęstinumo principas** — siekti programų perimamumo ir suderinamumo, siekti, kad vaikas darniai pereitų nuo ugdymosi šeimoje prie ankstyvojo, ikimokyklinio ir priešmokyklinio ugdymo.

# III. TIKSLAS IR UŽDAVINIAI

**Tikslas:** kurti sąlygas, padedančias vaikui tenkinti prigimtinius, saugumo, socialinius, pažintinius poreikius.

**Uždaviniai:**

* Mokyti(s) spręsti kasdienes problemas, atsižvelgiant į savo ir kitų poreikius, ketinimus, pasekmes.
* Padėti atsiskleisti individualiems vaikų poreikiams ir gebėjimams, pritaikant ir įgyvendinant ugdymo(si) turinį.
* Saugoti ir stiprinti vaiko fizinę ir psichinę sveikatą, ugdyti sveikos ir saugios gyvensenos įgūdžius, tenkinti judėjimo poreikį.
* Priimti vaiką tokį, koks jis yra, gerbti ir palaikyti vaiko žaidimą, sudaryti sąlygas jo plėtotei, garantuojant vaiko saugumą, turiningą, džiugų ir kūrybišką ugdymą.
* Bendradarbiaujant su šeima, visuomene, padėti vaikui suprasti jį supantį pasaulį įvairiais pasaulio pažinimo būdais, sudaryti sąlygas pačiam tyrinėti, atrasti.
* Ugdyti vaiko bendravimo ir bendradarbiavimo įgūdžius bendraujant su bendraamžiais ir suaugusiais, skatinti laikytis bendravimo etikos, dorovinių elgesio normų, keistis pažintine informacija, padėti perimti įvairias komunikavimo priemones.
* Ugdyti vaiko kūrybiškumą, saviraiškos gebėjimus.

# IV. UGDYMO TURINYS, METODAI, PRIEMONĖS

Ugdymo turinys modeliuojamas apimant visų vaikui reikalingų kompetencijų ugdymą.

**Socialinė kompetencija** apima vaikų savęs ir aplinkos suvokimą, savo ir kitų žmonių emocijų, jausmų, elgesio ypatumų pažinimą ir išraišką, savarankiškumo skatinimą, savikontrolės įgūdžių, atjautos, tolerancijos ugdymą, susijusi su socialine aplinka ir gamta, meilės gamtai ugdymu. Kompetencija apima šias vaiko pasiekimų sritis: Savivoka ir savigarba (5 sritis), Emocijų suvokimas ir raiška (3 sritis), Savireguliacija ir savikontrolė (4 sritis), Santykiai su suaugusiaisiais (6 sritis), Santykiai su bendraamžiais (7 sritis), Iniciatyvumas ir atkaklumas (14 sritis), Problemų sprendimas (16 sritis).

**Sveikatos saugojimo kompetencija** apima vaikų sveikatos saugojimą ir stiprinimą, sveikos gyvensenos įgūdžių ugdymą, judėjimo poreikio tenkinimą. Kompetencija apima šias vaiko pasiekimų sritis: Fizinis aktyvumas (2 sritis), Kasdienio gyvenimo įgūdžiai (1 sritis).

**Pažinimo kompetencija**  apima domėjimąsi viskuo, kas supa vaiką: gamta, jos reiškiniais, žmonėmis, jų jausmais, darbu, kūryba, daiktais, technika, įvairia veikla ir pan.. Ugdyti vaikų saviraišką, mąstymo pradmenis, skatinti poreikį tyrinėti ir atrasti, keisti, kurti, siekiant užbaigti iki galo pradėtą darbą ar sumanymą. Kompetencija apima šias vaiko pasiekimų sritis: Mokėjimas mokytis (18 sritis), Tyrinėjimas (15 sritis), Aplinkos pažinimas (10 sritis), Skaičiavimas ir matavimas (11 sritis).

**Kalbos ir komunikavimo kompetencija** apima kalbėjimo ir bendravimo su vaikais ir suaugusiais skatinimą, aktyviojo ir pasyviojo žodyno turtinimą, ugdant pasakojimo įgūdžius ir gebėjimą klausyti, meilės gimtajai kalbai ugdymą, vaikų literatūros kūrinių pažinimą. Kompetencija apima šias vaiko pasiekimų sritis: Sakytinė kalba (8 sritis), Rašytinės kalba (9 sritis).

**Meninė kompetencija** apima įvairių meno šakų raiškos priemonių pažinimą, gebėjimo reikšti savo nuotaiką, jausmus, mintis bei santykį su pasauliu įvairiomis meninės raiškos priemonėmis ugdymą, saviraiškos, kūrybiškumo skatinimą, kalendorinių švenčių ir liaudies papročių pažinimą. Kompetencija apima šias vaiko pasiekimų sritis: : Kūrybiškumas (17 sritis), Meninė raiška (12 sritis), Estetinis suvokimas (13 sritis).

Molėtų r. Giedraičių A.Jaroševičiaus gimnazijos Dubingių skyriaus ikimokyklinio priešmokyklinio – ugdymo grupės programoje numatytas ugdymo turinys yra orientyras, kuris nevaržo pedagogo, bet leidžia jam laisvai organizuoti veiklą, vertinti ją ir keisti arba pritaikyti vaikų poreikiams. Auklėtoja gali laisvai parinkti jiems tinkantį ugdymo turinį ir pagal tai pritaikyti ugdymo priemones bei kurti ugdymo planus. Įtraukiama projektinė veikla, kuri yra pritaikyta pagal vaikų amžių, poreikius bei tėvų lūkesčius.

Veiklos turinys išdėstomas temomis, kurios plėtojimas yra galimas įvairių priemonių pagalba, taip pat užtikrinant ugdymo turinio kaitą, integruojant ugdymo sritis, individualizuojant bei orientuojant į vaikui būtinų kompetencijų plėtojimą.

Siūloma tema gali apimti vaikų veiklą ne tik mokykloje, bet ir už jos ribų, įtraukiant tėvus ir šeimos narius.

Ugdymosi aplinka yra pritaikoma, keičiama, pildoma atsižvelgiant į vaikų amžių, poreikius, galimybes. Tinkamai pritaikyta ugdymosi aplinka leidžia vaikams lengviau įsilieti į ugdymosi procesą ir garantuoja palankias sąlygas vaikų fiziniam, emociniam ir protiniam ugdymui (si).

Ugdymo metodai parenkami taip, kad atitiktų vaikų amžių ir galimybes, individualius ugdymo(si) poreikius. Planuojant ugdomąją veiklą, pedagogai ir specialistai kūrybingai naudojasi mokykloje sukaupta metodine medžiaga ir įvairiomis priemonėmis.

**Ugdymo metodai.**

* **Pagrindinis ugdymo metodas – žaidimas.** Žaidžiant ugdomi visi vaikų gebėjimai. Jis skatina vaikų pozityvias emocijas, padeda formuotis kalbiniams įgūdžiams, natūraliai sukoncentruoja dėmesį į ugdomąją veiklą.
* **Vaizdinis metodas** – demonstravimas, stebėjimas – nukreiptas į vaizdinių formavimą apie vaikus supančią aplinką, jos reiškinius.
* **Praktinis metodas** – vaikų darbai, praktinė veikla, tyrinėjimai, stebėjimai, eksperimentavimai.
* **Žodinis metodas** – pokalbis, pasakojimas, aptarimas, diskusija – suteikia galimybę perduoti ar gauti informaciją, natūraliai bendrauti.
* **Kūrybinis metodas** – sudarantis sąlygas vaikams kelti ir įgyvendinti savo idėjas.
* **Pažintinės – edukacinės ekskursijos, išvykos** – padeda pažinti ir suprasti supančią aplinką.
* **Sportinės veiklos metodai** – estafetės, varžybos, komandiniai žaidimai, fiziniai pratimai.
* **IKT taikymas** – praktiniai užsiėmimai prie interaktyvios lentos, vaizdo medžiagos stebėjimas ir analizavimas multimedijos pagalba, kompiuteriniai žaidimai.

Organizuojant ugdymo procesą taikomi aktyvūs netradiciniai ugdymo(si) metodai – viktorinos, konkursai-žinių patikrinimas su įvairiausiomis pertraukėlėmis; situacinis-spontaniškasis ugdymo metodas – ugdymui panaudojamas netikėtai susidariusios situacijos ir kt.

**Mokymo priemonės**:

* tenkins vaiko poreikį žaisti, bendrauti, judėti;
* skatins norą puoselėti ir saugoti savo ir kitų sveikatą;
* skatins vaiko savarankiškumą, saviraišką, kūrybingumą, meninių gebėjimų ugdymą(si).

**Priemonių grupės.**

* **Aplinkos kūrimas –** pedagogai kartu su vaikais ir jų tėvais, bendruomenės kuria jaukią, patogią, vaikų amžių ir poreikius atitinkančią bei įvairiapusį ugdymą skatinančią aplinką. Siekiama, kad aplinka skatintų vaiko poreikį judėti, veikti, pažinti, kurtų jaukumą, būtų funkcionali.
* **Mokymo priemonės** (daiktai, žaislai, knygos, įvairios medžiagos ir kt.) – pedagogai siekia, kad mokymo priemonės atitiktų vaikų amžių, individualius esamus gebėjimus, žadintų norą pažinti, lavintų loginį mąstymą, aktyvų kūrybingumą, norą žaisti drauge.
* **Pažintinės –** edukacinės išvykos, renginiai, akcijos, popietės, tradicinės šventės – vaikų veikla, papildanti ugdymo turinį.

Priemonės, esančios ikimokyklinio-priešmokyklinio ugdymo grupėje, skatina vaiko aktyvumą, norą pažinti, stebėti, kurti, tyrinėti, ieškoti. Ikimokyklinio-priešmokyklinio ugdymo programos turinio įgyvendinimui naudojami šie metodai: tyrinėjimai, nesudėtingi eksperimentai, stebėjimai, išvykos, pasivaikščiojimai, ekskursijos, pokalbiai, diskusijos, pasakojimai, susitikimai, žaidimai, pramogos, šventės, inscenizavimas, grupiniai ir individualūs darbai, vis populiaresni tampa projektiniai darbai. Naudojamos priemonės pažinimo kompetencijai: gaublys, žemėlapiai, planai, įvairios enciklopedijos, gyvūnų ir augalų nuotraukos, žmonių buities, profesijų, bendruomenės gyvenimo vaizdai, atributai, simboliai, įvairi gamtinė medžiaga, didinamieji stiklai, veidrodėliai, kompasas, termometras, piltuvėliai, puodeliai su padalomis, kempinės, kamščiai, viela, virvelės darbeliams ir eksperimentams, skaičių kortelės, trafaretai, skaičiuojamieji pagaliukai, metras, liniuotė, skirtingų dydžių ir spalvų sagos.

**Priemonės komunikavimo kompetencijai**: įvairūs žaidimai-loto, pasakų, vaikiškų dainelių, liaudies muzikos įrašai, vaikiški žurnalai, savo kūrybos knygelės, vaikiškos enciklopedijos, fotoalbumai, pasakų ir poezijos knygelės, paukščių ir kitų gamtos garsų įrašai, paveikslai.

**Priemonės meninei kompetencijai**: įvairūs dažai, pieštukai, flomasteriai, kreidelės, spaudukai, akmenukai, įvairūs siūlai, spalvotas ir baltas popierius, seni laikraščiai, žurnalai, gamtinė medžiaga, teptukai, žirklės, buitinės antrinės žaliavos, plastilinas, modelinas, putplastis, įvairios pirštininės lėlės, kaukės, rekvizitai, magnetofonas, barškučiai, muzikos instrumentai, savos gamybos instrumentai.

**Universalių žaidimų priemonės**: mozaikos, žaidimai su kauliukais, šaškės, domino, loto, techniniai žaidimai, medinė, plastmasinė statybinė medžiaga, lėlės ir kiti žaislai.

**Priemonės sveikatos saugojimo kompetencijai**: sienelė, virvė, sūpuoklės, čiužiniai, kamuoliai, kėgliai, virvutės, šokdynės, lankai.

**Ikimokyklinio-priešmokyklinio amžiaus vaikai (4 , 5, 6 metų)**

|  |  |  |
| --- | --- | --- |
| **Tema** | **Ugdytinos kompetencijos** | **Vaiko veiksenos** |
| *Rugsėjo mėnuo*  **Pirmasis rudens pasiuntinėlis.**  Potemės:  1. Susitikimų, susipažinimų, linksmybių savaitė.  2. Paskutinis rudens žiedas, pageltęs lapelis.  3. Žmonių darbai sode, darže.  4. Rudeniškas oras ir apranga. | Komunikavimo kompetencija.  Geba kalbėtis ir bendrauti su suaugusiais ir vaikais.  Geba klausytis ir girdėti skaitomų kūrinėlių.  Socialinė kompetencija.  Domisi kitais ir geba juos suprasti.  Geba žaisti stalo, judriuosius, vaizduotės, žaidimus.  Geba elgtis savarankiškai.  Sveikatos saugojimo kompetencija.  Geba būti aktyvus, judrus; prireikus sukaupti jėgas, valią. Geba savarankiškai ar padedant suaugusiems saugiai elgtis buityje.  Pažinimo kompetencija.  Geba pastebėti augalų pokyčius.  Apibūdina orus, jų pokyčius.  Geba pavadinti, apibūdinti, paaiškinti.  Meninė kompetencija.  Geba piešti, tapyti ieškant spalvų atspalvių.  Geba lipdyti, formuoti, susukti, pridedant papildomas priemones. Geba naudotis žirklėmis, kirpti pagal kontūrus. | Susipažįsta, dalinasi įspūdžiais, žaislais. Matuojasi, susikuria grupės taisykles. Klausosi įrašų – pasakų, eilėraščių. Klausosi skaitomų kūrinėlių. Kuria pasakojimus pagal turinčius paveikslėlius.  Domisi bendraamžiais, suaugusiais, stengiasi juos suprasti. Kultūringai bendrauja su visais vaikais, laikosi kultūrinių – higieninių įgūdžių.  Žaidžia judriuosius žaidimus – pratinasi būti drauge, laikosi žaidimų taisyklių.  Stato statinius – ieško įvairių spalvų, derinių bei faktūrų. Įgyja supratimų apie daiktų formą.  Stebi, tyrinėja, ieško skirtumų ir panašumų. Apžiūrinėja, gėrisi. Supranta augalų gyvybės ratą.  Piešia, tapo – ieško spalvų, atspalvių, maišo dažus. Štampuoja piršteliais, štampeliu.  Lipdo, formuoja, ištempia, susuka, prideda papildomas priemones.  Pratinasi naudotis žirklėmis, kerpa pagal kontūrus, klijuoja.  **Išvyka prie mokyklos gėlyno, į sodą.**  **Šventinė pramoga „Sveiki sugrįžę į mokyklėlę“.** |
| **Pastabos:** | | |
| *Spalio mėnuo.*  **Rudenėlio saulė beržynus auksuoja.**  Potemės:  1. Rudens požymiai gamtoje.  2.Rudenėlio dovanos „Derliaus šventė“  3.Žvėreliai, paukšteliai, gyvūnėliai ruošiasi žiemai.  4.Menų savaitė. | Komunikavimo kompetencija.  Geba klausytis ir girdėti skaitomus kūrinėlius.  Geba inscenizuoti pasakas, aiškiai tarti garsus.  Socialinė kompetencija.  Geba žaisti stalo, vaizduotės žaidimus.  Sveikatos saugojimo kompetencija.  Geba laikytis asmens higienos, aktyvios veiklos, poilsio ir maitinimosi ritmo.  Pažinimo kompetencija.  Geba įsivaizduoti klausantis skaitomo teksto ar sakytinio pasakojimo.  Meninė kompetencija.  Geba piešti, lipdyti, štampuoti.  Geba komentuoti savo ir draugo darbelius. | Pasakoja, klausinėja. Mokosi eilėraščių, mįslių, patarlių. Klauso skaitomų kūrinėlių, aiškinasi žodžių reikšmes. Taisyklingai taria garsus.  Žaidžia: rūšiuoja, grupuoja, aiškinasi taisykles ir jų laikosi: kuria žaidimo aplinką, renkasi reikiamus žaislus, jų pakaitalus „daiktus“.  Laikosi mitybos kultūros ir higienos įpročių. Vaizduoja įvairius darbo veiksmus – lavina fizines kūno galimybes. Skrenda, sukasi, bėginėja.  Klausosi lapų čežėjimo, šluoja, rūšiuoja, grupuoja, stebi su padidinamuoju stiklu.  Piešia kreida, daro raižinius ant plastilino plokštelės. Bando laisvai išreikšti save spontanišku dainavimu. Tyrinėja gamtos „ritminių instrumentų“ galimybes: daužo akmenukais, brauko kriaukles, stuksena medines kaladėles. Mokosi įsiklausyti į „tylą“ grupėje, lauke  **Pramoga „Rudenėlio šventė“. Šeimos dalyvauja rudens gėrybių parodoje.** |
| **Pastabos:** | | |
| *Lapkričio mėnuo.*  **Dienos trumpyn – naktys ilgyn.**  Potemės:  1.Vėlinių savaitė.  2. Šviesa ir tamsa.    3. Pirmosios snaigės.  4.Vienas ir daug. | Komunikavimo kompetencija.  Domisi knygomis, mėgsta jas vartyti, klausosi skaitymo.  Domisi paveikslėliais, įvairiais simboliais, bando juos pažinti.  Domisi knygomis, mėgsta jas vartyti.  Geba perskaityti savo vardą.  Sveikatos saugojimo kompetencija.  Geba žaisti judriuosius žaidimus. Geba laikytis taisyklių, jausti draugą, Žino, kur kreiptis ištikus nelaimei, susirgus, patyrus prievartą ar skriaudą.  Suvokia sveiko maisto naudą žmogui.  Socialinė kompetencija.  Domisi kitais ir geba juos suprasti. Geba išreikšti savo jausmus, nuomonę.  Pasitiki artimaisiais, pedagogais ir draugais.  Nujaučia kito emocinę būseną.  Geba būti savarankiškas.  Pažinimo kompetencija.  Geba pažinti ir pavadinti pagrindines formas.  Geba grupuoti, lyginti daiktus.  Stebi, nusako metų laikų savitumus, pokyčius.  Geba pažinti bei pavadinti pagrindines spalvas, dailės priemones.  Meninė kompetencija.  Geba kurti – natūraliai, laisvai, drąsiai.  Geba kirpti, plėšyti, pripiešiant smulkias detales.  Geba lipdyti ir modeliuoti iš plastilino.  Geba štampuoti, renkasi foną. | Aiškinasi, komentuoja paveikslus ir knygų iliustracijas. Klausosi skaitomų pasakų. Mokosi patarlių, mįslių. Varto knygutes. Pasakojimus sustiprina rankų judesiais, mimika.  Žaidžia žaidimus – mokosi laimėti ir pralaimėti. Tariasi dėl žaidimų taisyklių, aiškina-si, jų laikosi. Moka išreikšti save judesyje, ieško elementarių judesių.  Gilina supratimą apie draugus, suaugusius. Reiškia jausmus, nuotaikas. Stengiasi būti mandagus.  Įgyja supratimą apie daiktus, formą. Skaičiuoja, sistemina, matuoja, lygina. Gamtoje ieško, stebi rudens spalvas., žiemos požymius. Stebi dangaus šviesulius, klimato reiškinius.  Komponuoja puokštes, derina spalvas, atspalvius. Aplikuoja – karpo, plėšo, pripiešia smulkias detales.  Groja vaikiškais instrumentais, būgneliais, varpeliais, molinukais. Mokosi įsiklausyti. Klausosi muzikos, atliekamos natūraliai (gamtos) „instrumentais“: akmenukais, kriauklėm, vandeniu (jį teškenant). Mokosi atrasti savo kūno „ritminius instrumentus“, bei įvairias ritmo raiškos galimybes.  **Išvykos į kapines, žvakučių uždegimas.** |
| **Pastabos:** | | |
| *Gruodžio mėnuo.*  **Advento vakarojimai. Kalėdų linksmybės.**  Potemės:  1. Brenda pamiške žiema.  2. Gamtos reiškiniai ir žmonių darbai žiemą.  3. Žiemą vasarą žaliuoja.  4. Adventiniai vakarojimai.  5. Kūčios ir šventos Kalėdos. | Komunikavimo kompetencija.  Domisi knygomis, mėgsta jas vartyti  Geba pasakoti ir deklamuoti.  Domisi įvairiais simboliais, juos atpažįsta.  Tyrinėja, bando, eksperimentuoja kalbą.  Sveikatos saugojimo kompetencija.  Geba savarankiškai saugiai elgtis.  Geba būti aktyvus, judrus: prireikus  sukaupti jėgas, valią.  Aktyviai juda lauke, emociškai išgyvena žiemos džiaugsmus ir išdaigas.  Lavina savarankiškumo, savitarnos įgūdžius.  Socialinė kompetencija.  Domisi kitais ir geba juos suprasti,  suvokia suaugusiųjų ir vaikų  mimiką, gestus, nujaučia kito emocinę būseną.  Bando suprasti šeimos ir tėvynės tradicijas, papročius, kultūrines vertybes, žmonių gyvenimo būdą, šventes.  Noriai dalyvauja ir ruošiasi šventėms kartu su tėveliais ir pedagogais.    Pažinimo kompetencija.  Geba sudaryti daiktų ir judesių sekas, daiktus skaičiuoti, rūšiuoti, dėlioti.  Grožisi žiemos peizažais, bando, tyrinėja sniego savybes.    Meninė kompetencija.  Geba piešti ir tapyti naudojant įvairias dailės priemones.  Geba kirpti ornamentus.  Reiškia emocijas mimika.  Dainuoja kalėdines giesmes | Mokosi, moka aiškiai deklamuoti eilėraščius. Aiškinasi žodžių reikšmes.. Sužino Jėzaus gimimo istoriją.  Suvokia asmeninį saugumą, moka susikaupti, atsipalaiduoti, lavina fizines kūno galias, ugdo įvairius gebėjimus.  Pratinasi išgirsti, įsiklausyti į suaugusiųjų, draugų siūlymą, patarimus. Žaidžiant kuria žaidimo aplinką, tariasi dėl vaidmenų, taisyklių. Moka padėkoti, atsisveikinti. Kaupia gerų darbų kraitelę. Džiaugiasi, dalinasi įspūdžiais, išgyvenimais.  Gėrisi žiemos vaizdais.  Piešia kreida, guašu, mokosi atrasti linijų pasaulį. Kerpa karpinius – susipažįsta su karpinių ornamentais.  Kerpa, klijuoja eglutei žaisliukus, girliandas.  Tyrinėja garso išgavimo būdus įvairiais muzikos instrumentais, jais atlikdami įvairius ritminius pratimus. Dainuojant mokosi teisingai artikuliuoti – aiškiai taria balsius, priebalsius, dvibalsius.  **Šventinė popietė „Baltas Kūčių stalas“ (organizuoja mokyklos bendruomenė).**  **Dalyvaujame parodoje „Kalėdinė dovana“.**  **Išvyka prie papuoštos eglutės.** |
| **Pastabos:** | | |
| *Sausio mėnuo*  **Ledo žvangučiai žvanga.**  Potemės :  1.Naujieji Metai. Aš ir laikas.  2.Man patinka žiema.  3.Lapuočiai ir spygliuočiai medžiai žiemą.  4.Maitiname žvėrelius ir paukštelius žiemą;  5.Brenda Seniai Besmegeniai. | Komunikavimo kompetencija.  Geba klausytis sekamų pasakų.  Geba pasakoti ir deklamuoti  Geba komentuoti nuotraukas, savo ir draugų piešinius.  Sveikatos saugojimo kompetencija.  Geba žaisti judriuosius žaidimus.  Aktyviai juda lauke, emociškai išgyvena žiemos džiaugsmus ir išdaigas.  Geba jausti ir valdyti savo kūną, emocijas, elgesį.  Socialinė kompetencija.  Geba bendrauti.  Derina ketinimus ir norus.  Pažinimo kompetencija.  Geba grupuoti, lyginti daiktus.  Geba pastebėti ir apibūdinti augalų pokyčius.  Meninė kompetencija.  Geba piešti, tapyti.  Geba kirpti pagal kontūrus, taisyklingai naudotis žirklėmis.  Išbando įvairius gamtos ritminius instrumentus. | Klausosi sekamų lenkų liaudies pasakų, pasakų be galo. Mokosi, moka atpasakoti, aiškinasi žodžių reikšmes. Paveikslėlių pagalba sudarinėja sakinukus, skaičiuoja žodžius, skiemenis. Ieško žodžiuose reikiamų garsų. Komentuoja nuotraukas, savo ir draugų piešinius. Deklamuoja eiles, mena mįsles.  Žaidžia judriuosius žaidimus – tenkina svarbiausius asmeninius žaidimo interesus, tikslingai pasinaudoja jėga, siekiant laimėti, kontroliuoja veiksmų tikslingumą.  Žaidžia vaidmeninius žaidimus, tariasi dėl vietos, vaidmenų. Pratinasi būti šalia vieni kitų, išgirsta draugų siūlymus. Stengiasi suprasti kito norą, atsižvelgia į juos, ieško, randa bendrą sprendimą.  Grupuoja, rūšiuoja, skaičiuoja, lygina. Ieško pėdsakų sniege, stebi, komentuoja medžius. Planuoja, siūlo, mėgaujasi sniegu, ledu, šerkšnu, šalčiu. Mokosi mylėti, globoti paukštelius, žvėrelius. Gėrisi ir aptarinėja žiemos vaizdus.  Štampuojant ieško spalvų, eksperimentuoja teptuku. Gamina šešėlių teatrui lėles.  Gamina pirštinines lėles. Mokosi išgauti įvairų ritmą, vieną švitrinio popieriaus gabaliuką braukiant per kitą, per stiklą.  **Piešinių žiemos tematika paroda.** |
| **Pastabos:** | | |
| *Vasario mėnuo.*  **Mano tėvynė – Lietuva.**  Potemės:  1. Gimtą žemę mylėk.  2. Auginsim, sodinsim, globosim.  3. Mano gimtinė – Lietuva. Vasario 16 - oji.  4. Užgavėnių savaitė. | Komunikavimo kompetencija.  Geba klausytis sekamų pasakų, padavimų.  Geba reikšti savo mintis.  Geba pasakoti, klausinėti, atsakinėti, žaisti žodžiais, garsais, taisyklingai juos tarti.  Sveikatos saugojimo kompetencija.  Geba derinti judesį ir žodinę raišką.  Geba savarankiškai apsirengti, suvokia kaip reikia rengtis įvairiu metų laiku.  Socialinė kompetencija.  Geba bendrauti.  Geba savarankiškai spręsti problemas.  Domisi kitais ir geba juos suprasti.  Pažinimo kompetencija.  Geba prižiūrėti, stebėti augalus.  Geba pastebėti ir apibūdinti išorinius augalų pokyčius.  Geba ieškoti naujos informacijos.  Meninė kompetencija.  Geba derinti įvairias dailės priemones: vaškines kreideles ir akvarelę.  Domisi Užgavėnių kaukėmis ir geba jas daryti.  Geba dainuoti daineles.  Geba improvizuoti. | Klausosi sekamų pasakų. Apibūdina, reiškia savo mintis, atpasakoja.  Žaisdamas judriuosius žaidimus, lavina pagrindinius judesius, pratinasi reaguoti į signalus.  Moka bendrauti prie stalo, naudojasi stalo įrankiais, taisyklingai valo dantis, reikalui esant plaunasi rankas.  Stebi grupėje augančias gėles: matuoja, skaičiuoja, lygina, ieško skirtumų ir panašumų. Rūpinasi augalais. Sėja sėklas, pražydina augalų šakeles. Stebi, atlieka bandymus.  Apžiūri Lietuvos žemėlapį. Suranda svarbiausius Lietuvos miestus.  Susipažįsta su Užgavėnių personažais.  Gamtoje randa pavasario pranašų. Štampuoja štampukais, pirštukais. Kerpa geometrines formas, atitinkamai išdėlioja, priklijuoja. Reikiamas detales priplėšo. Žiūrinėja dailės kūrinius, žmogaus padarytus daiktus, mokosi matyti įvairius raiškos būdus. Daro Užgavėnių kaukes, naudoja įvairias medžiagos, atlikimo techniką. Žaidžia, vaidina su kaukėmis. Dainuoja dainas. Mokosi improvizuoti, kurti ritminius motyvus, plodami, trepsėdami ir stuksendami. Žaisdami muzikinius žaidimus, judesius atlieka grakščiai, emocionaliai, išlaikydami rato lygumą.  **Pramoga „Žiema, žiema bėk iš kiemo!“.** |
| **Pastabos.** | | |
| *Kovo mėnuo.*  **Paukščiai sugrįžo – jau pavasaris.**  Potemės :  1. Kaziuko mugė. Amatai ir linksmybės.  2. Pirmieji pavasario požymiai gamtoje.  3. Pavasarį parskrendantys paukščiai.  4. Pirmieji pavasario žiedai.  5. Velykos – pavasario šventė. | Komunikavimo kompetencija Geba klausytis.  Domisi knygomis, mėgsta jas vartyti.  Geba pasakoti ir deklamuoti.. Socialinė kompetencija Geba bendrauti.  Domisi kitais ir geba juos suprasti.  Geba pateikti informaciją apie save.  Dalyvauja šventėse.  Sveikatos saugojimo kompetencija.  Geba saugiai elgtis.  Geba ridenti, mesti kamuolį.  Pažinimo kompetencija.  Suvokia skirtumų ir panašumų prasmes.  Geba skaičiuoti.  Geba puoselėti gamtą, aplinką .  Meninė kompetencija.  Geba lipdyti ir modeliuoti iš plastilino, gamtinės medžiagos.  Geba dainuoti, tyrinėti ir aptarti savo balso galimybes. | Klausosi įrašų ir mokosi pamėgdžioti sugrįžusių paukštelių balsų. Varto knygutes, aptarinėja jų iliustracijas.  Deklamuoja eilėraštukus. Kuria tekstus pagal iliustracijas, sugalvoja knygelių pavadinimus. Mokosi netrukdyti dirbančiam šalia.  Moka tyrinėti judesį ir pajusti savo kūno galimybes.  Mokosi ir moka ridenti, mesti, laipioti, šliaužti, šokinėti.  Ieško skirtumų ir panašumų, daro išvadas. Vartoja sąvokas „šiandien, vakar, rytoj“. Supranta, kad gyvūnai ir paukščiai prisitaiko prie savo aplinkos, susiranda tinkamo maisto. Svarsto, diskutuoja apie orus ir klimato reiškinius, apie globos darbus. Aiškinasi gaisro žalą gamtai.  Tapo ant šlapio popieriaus, džiaugiasi savo ir draugų darbais. Piešiant naudoja linijas gyvūno, paukščio judesio nuotaikai perteikti.  Konstruoja iš gamtinės medžiagos, detales jungia plastilinu, klijais. Riša iš džiovintų augalų verbas. Dažo, ornamentuoja margučius.  Dainuoja dainas su priedainiu ir be jo.  **Inkilų iškėlimas.**  **Pramoga „Margi margučiai“.**  **Organizuojama Velykinė parodėlė „Gražiausias Velykų margutis“ – padeda šeimos.**  **Dalyvaujame projekte „Kaziuko mugė“.** |
| **Pastabos.** | | |
| *Balandžio mėnuo*  **Aukime ir būkime sveiki.**  Potemės:  1. Sveikata – brangiausias turtas.  2. Ir juoksis dantukai, sveikučiai blizgės.  3. Saugus elgesys gatvėje. Galimi pavojai aplinkoje.  4. Mano kūnas – kaip aš augu. | Komunikavimo kompetencija Geba deklamuoti ir klausytis.  Geba kalbėti, bandant atsižvelgti į situaciją.  Domisi raidėmis ir skaičiais.  Sveikatos saugojimo kompetencija  Geba saugiai elgtis.  Lavina švaros ir higienos įgūdžius.  Jaučia būtinybę būti švariam, turėti švarius ir sveikus dantukus.  Supranta, kad švara -- sveikatos paslaptis.  Geba justi ir valdyti savo kūną. Socialinė kompetencija Geba bendrauti.  Stiprinamas dvasinis ryšis tarp tėvų ir vaikų.  Domisi kitais ir geba juos suprasti: nujausti kito emocinę būseną, suprasti įprastą veiklą ir elgesį, gerbti kitų nuomonę. Pažinimo kompetencija Geba žaisti socialinius žaidimus remdamasis turima patirtimi. Meninė kompetencija Geba vaidinti ir improvizuoti, žaidžiant lėlių teatrą.  Geba spalvomis išreikšti savo nuotaiką.  Geba pasirinkti instrumentus.  Geba improvizuoti, skambančią muziką perteikti judesiais | Mokosi ir moka deklamuoti eilėraščius. Klausosi skaitomų kūrinėlių, moka girdėti kalbantįjį, pats klausinėja, kalbina; savo pasakojimus papildo judesiais, mimika. Žodyną praturtina naujais žodžiais. Kuria mįsles, pasakas.  Rūpinasi asmens higiena. Sužino ir žino, kur kreiptis susirgus, įvykus nelaimei. Moka saugiai naudotis fiziniam judėjimui skirta įranga, priemonėmis, žaislais. Tobulina taisyklingo kvėpavimo įgūdžius, koordinaciją, taiklumą, sužino ir supranta kvaišalų, alkoholio žalą. Moka tinkamai elgtis gatvėje. Kontroliuoja savo veiksmus.  Moka rodyti dėmesį kitiems, būti mandagiu. Žaisdamas, veikdamas moka susikaupti, netrukdyti kitiems  Žaidžia loto, stalo žaidimus – įvardija skirtumus, panašumus, lygina. Vaidina, improvizuoja, žaidžia lėlių teatrą – atranda save, tobulina pasitikėjimą ir teigiamą savęs vertinimą.  Piešiant, tapant ieško įvairių spalvų ir atspalvių, nuotaikai išreikšti.  Mokosi ir moka kirpti įvairias formas, jas klijuoja ant norimo formato ir pasirinktos spalvos fono. Įgauna supratimą apie kai kuriuos muzikinės „kalbos“ elementus: skirti tempą: lėtas – greitas, dinamiką: tyliai – garsiai, tembrą: storai – plonai.  Parenka instrumentus gyvūno balsui, įvairiems dūžiams išreikšti – širdies, laikrodžio.  **Susipažinimas su policininko, bei gydytojo profesijomis.** |
| **Pastabos:** | | |
| *Gegužės mėnuo*  **Gėlės žiedai mylimai mamytei.**  Potemės:  1. Mamytė mylima.  2. Mano šeima.  3. Kuo užaugęs būsiu.  4. Pavasarį ir vasarą žydintys augalai | Komunikavimo kompetencija.  Domisi knygomis, mėgsta jas vartyti, komentuoti iliustracijas.  Geba klausytis, atsakinėti į klausimus, pasakoti.  Geba deklamuoti, kurti pasakojimus.  Sveikatos saugojimo kompetencija.  Geba būti aktyvus, judrus.  Geba justi ir valdyti savo kūną einant, bėgant, šliaužiant, ropojant, šokinėjant, vartantis.  Socialinė kompetencija.  Geba bendrauti ir bendradarbiauti su suaugusiais ir bendraamžiais.  Geba savarankiškai spręsti problemas.  Pažinimo kompetencija.  Geba taikyti keletą skirtingų savęs ir aplinkos pažinimų būdų.  Meninė kompetencija.  Geba pajusti ir atrasti linijos, spalvos, formos, medžiagų struktūros ypatumus, kuriuos sieja su aplinkoje regimų daiktų savybėmis.  Geba eiti , bėgti rateliu, savarankiškai keičiant kryptį, jį mažinant ir didinant, eiti šoniniu žingsneliu. | Atsineša mėgstamiausią knygutę, apie ją pasakoja kitiems. Varto, žiūrinėja knygutes.  Užrašo vardą spausdintinėmis didžiosiomis raidėmis, ieško reikiamų raidžių knygelėse.  Žaidžia, juda, laikosi žaidimų taisyklių. Atlieka įvairius judesius su sportiniu inventoriumi – lavina rankų ir kojų judesių tikslumą.  Rungtynėse, estafetėse bando savo jėgas, drąsą, vikrumą, moka laimėti ir pralaimėti.  Moka bendrauti. Kūrybiniuose žaidimuose vaizduoja vaikų grupes, šeimos gyvenimą.  Piešiant naudoja linijas žmogaus, gėlės, judesio nuotaikai perteikti. Naudoja mišrią techniką. Konstruojant panaudoja įvairių spalvų derinius, skirtingas faktūras – tuo išreiškia darbelio nuotaiką.  Mokosi skirti muzikos nuotaiką: linksma – liūdna, gyva, rami, iškilminga, svajinga, energinga, graudi, mišri, džiugi. Dainuojant tyrinėja melodijos judėjimo kryptį (aukštyn, žemyn).  Mokosi eiti, bėgti rateliu, suktis į abi puses po vieną ir poromis pagal muzikos pobūdį, savarankiškai keisti rato kryptį, jį mažinti ir didinti, eiti šoniniu žingsneliu. Mokosi dvigubo žingsnelio, polkos žingsnio.  **Šventinė popietė „Šeimos šventė“.**  **Dalyvaujame piešinių parodoje „Mano šeima“.**  **Šventinė popietė kartu su šeimomis: „Vaikų šypsenos“ ir „Palydėkime vaikus į vasarą“.** |
| **Pastabos.** | | |

### V. UGDYMO PASIEKIMAI IR JŲ VERTINIMAS

Vertinimo sampratos pamatas – atskleisti, ką vaikas žino ir gali, kokie jo pasiekimai. Nuolat stebint vaiką, stengiamasi išsiaiškinti, ką jis labiausiai mėgsta veikti, kokius žaidžia žaidimus, kas jam kelia baimę, kas nepatinka, kokia dažniausia būna jo nuotaika, kaip jis bendrauja su suaugusiaisiais, kaip reiškia pyktį. Be to, kas būdinga jo raidai ir pasaulio pažinimo būdui, kokie jo pomėgiai, poreikiai, elgesio ypatumai, ar jis moka klausytis, ar girdi, kas jam sakoma.

Vertinimo paskirtis yra ta, jog atsiranda galimybė sekti vaiko pasiekimus: sudaromos sąlygos, kad ugdymo programa atitiktų jo poreikius ir garantuotų, kad kiekvieną vaiką lydėtų sėkmė. Be to, vertinant išryškėja, kuriems vaikams gali prireikti individualios ar papildomos pagalbos.

Vaikų pasiekimų lygį bei išsivystymą vertiname kasmet, mokslo metų pradžioje ir pabaigoje, kad būtų galima tinkamai planuoti, koreguoti mokslo metų veiklą.

Vertinimą vykdys pedagogė, gimnazijos vadovės. Vaikas taip pat yra aktyvus pasiekimų vertinimo dalyvis: vaikui suprantama forma apibūdinamas pasiekimų vertinimo tikslas, įsiklausoma į jo nuomonę dėl vertinimo būdų, procedūrų, su vaiku aptariami jo pasiekimai, būtinai pabrėžiant sėkmę.

Vertinimas – nuolatinis procesas, kuris vyksta pastoviai. Auklėtoja vaikus stebi visą laiką. Kartais stebėjimas būna neformalus ir auklėtoja nieko neužsirašinėja. Kitais kartais stebima turint aiškų tikslą: pasižymima, ar vaikas įgijo tam tikrų įgūdžių, ar suvokė tai, ką reikėjo. Derindama formalų ir neformalų stebėjimą, auklėtoja susidaro tikslų kiekvieno vaiko įgūdžių bei gebėjimų vaizdą.

Vaikų pasiekimai vertinami, taikant šiuos metodus: stebėjimą, veiklos produktų analizę, pokalbius, tyrimus. Apie vaikų pasiekimus informuojami tėvai. Jiems parodoma surinkta medžiaga, bendra informacija kabinama lentoje, pasidžiaugiama vaiko sėkme: darbeliais, ypatingais pasiekimais, pavyzdžiui, dailės ar muzikos srityje.

Vaikų pasiekimų duomenys fiksuojami ir kaupiami vertinimo aplanke. Įvertinimo aplankas – tai vaiko darbelių, fotografijų, atliktų pratybų, užduočių rinkinys, sukurtos knygelės, vaiko klausimai, pasakojimai, samprotavimai, žodinė kūryba, išsakytos idėjos, vaiko rašytinės kalbos pavyzdžiai, įvairios vaiko veiklos stebėjimo užrašai, pedagogo refleksija apie vaiko pasiekimų lygį, daromą pažangą ir ugdymo perspektyvą.

Vertinant vaiko pasiekimus laikomasi vertinimo ir jų pateikimo etikos reikalavimų, užtikrinamas jų laikymo saugumas.

Ugdymo pasiekimų vertinimo rezultatai panaudojami vaikų pažinimui, veiklos planavimui, ugdymo proceso individualizavimui, tėvų individualiai informacijai. Vertinimui naudojami aprašai (lentelės), sudaryti pagal amžiaus grupes: 3-6 metų amžiaus vaikams.

Vertindama vaiko pažangą ir pasiekimus, auklėtoja gali įvertinti ir savo darbą, labiau susitelkti ties vaiko privalumais, daugiau dėmesio skirti ne vertinimui, o darbo analizei, pirmuosius darbus palyginti su ankstesniais pasiekimais, kelti skirtingus reikalavimus vaikams, kurie išsiskiria iš kitų, skatinant juos siekti daugiau. Viso vertinimo paskirtis – padėti vaikui tobulėti.

Vaiko pasiekimai yra tiesiogiai susiję su ugdymo programos ir jos įgyvendinimo kokybe. Vaiko galimybes atitinkantis nuolatinis vaiko pasiekimų augimas rodo įstaigos ugdymo kultūros kokybę bei įstaigos pasirengimą įgyvendinti ugdymo tikslus ir uždavinius.

**VII. NAUDOTA LITERATŪRA IR INFORMACIJOS ŠALTINIAI**

* 1. Lietuvos Respublikos švietimo įstatymas. (Švietimo aprūpinimo centras, 2011, Vilnius).
  2. Lietuvos Respublikos vaiko minimalios ir vidutinės priežiūros įstatymas, 2007.
  3. Jungtinių Tautų vaiko teisių konvencija, ratifikuota 1995 m. liepos 3 d. Lietuvos Respublikos įstatymu Nr. I-983.
  4. Vaikų darželių programa ,,Vėrinėlis”. Vilnius: Leidyklos centras, 1993.
  5. Veronika Songailienė. Ikimokyklinio amžiaus vaikų pažangos ir pasiekimų vertinimo sistema. – ,,Žvirblių takas”. Vilnius: UAB leidykla ,,Gimtasis žodis”, 1999 m. Nr. 4.
  6. Universaliosios sveikatos ugdymo bei rengimo šeimai ir lytiškumo ugdymo programos. Vilnius: Švietimo ir mokslo ministerija, 2000.
  7. Ikimokyklinio ugdymo programų kriterijų aprašas, patvirtintas Lietuvos respublikos Švietimo ir mokslo ministro 2011 m. birželio 7 d.įsakymu Nr. V-1009 „Dėl Ikimokyklinio ugdymo programų kriterijų aprašo“.
  8. Ikimokyklinio amžiaus vaikų pasiekimų aprašas“, Lietuvos Respublikos švietimo ir mokslo ministerija, 2014.
  9. Ikimokyklinio ugdymo kokybė. Švietimo problemos analizė. ŠMM, 2012, rugsėjis Nr. 13 (77), ISSN 1822-4156.
  10. Ikimokyklinio, priešmokyklinio ir pradinio ugdymo dermė. Tyrimo ataskaita. 2012. Prieiga internetu: http://www.ikimokyklinis.lt/uploads/files/dir574/dir28/ dir1/15\_0php.
  11. Ikimokyklinis ugdymas: ką apie jo poveikį vaiko raidai sako tyrimų duomenys? Švietimo problemos analizė. ŠMM, 2011, birželis Nr. 4 (54), ISSN 1822-4156.
  12. Ikimokyklinio ir priešmokyklinio ugdymo plėtros 2011-2013 m. programa, patvirtinta Lietuvos Respublikos švietimo ir mokslo ministro 2011 m. kovo 1 d. įsakymu Nr. V-350.
  13. Ikimokyklinio amžiaus vaikų pasiekimų aprašas. Lietuvos Respublikos švietimo ir mokslo ministerijos švietimo aprūpinimo centras, Vilnius, 2014.
  14. Ikimokyklinio ugdymo metodinės rekomendacijos. Lietuvos Respublikos švietimo ir mokslo ministerijos švietimo aprūpinimo centras, 2015. Vilnius.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_